Prezenta propunere abordează necesitatea unor norme comune privind colectarea și transferul datelor API în scopul gestionării frontierelor și al combaterii imigrației ilegale, care este legată de existența spațiului Schengen și de instituirea unor norme comune care să reglementeze circulația persoanelor la frontierele externe. Prezenta propunere este în concordanță cu obligațiile prevăzute în Codul frontierelor Schengen privind verificările la frontierele externe efectuate asupra persoanelor. Propunerea de regulament se înscrie în peisajul mai amplu al sistemelor de informații la scară largă ale UE, care s-a dezvoltat substanțial de la adoptarea Directivei API în 2004. În plus, orientările strategice adoptate de Consiliul European în iunie 2014 prevăd extinderea procedurilor întreprinse de polițiștii de frontieră la frontierele externe pentru a spori eficacitatea verificărilor înainte de postul de control la frontieră și pentru a limita efectele negative la frontiere. Printre acestea se numără: Sistemul de informații Schengen (SIS), Sistemul de informații privind vizele (VIS) și sistemul Eurodac. În plus, alte trei sisteme sunt în prezent în etapa de dezvoltare: Sistemul de intrare/ieșire (EES), Sistemul european de informații și de autorizare privind călătoriile (ETIAS) și sistemul centralizat de identificare a statelor membre în care există informații privind condamnările resortisanților țărilor terțe și ale apatrizilor (sistemul ECRIS-TCN). Toate aceste sisteme actuale și viitoare sunt conectate prin intermediul cadrului de interoperabilitate pentru sistemele de informații ale UE de gestionare a securității, a frontierelor și a migrației, care a fost adoptat în 2019 și care este în prezent în curs de implementare. Revizuirile incluse în prezenta propunere țin seama de cadrul de interoperabilitate.

•Temeiul juridic

Pentru prezenta propunere de regulament privind colectarea și transferul datelor API în scopul gestionării frontierelor și al combaterii imigrației ilegale, având în vedere scopul și măsurile prevăzute, temeiul juridic adecvat este articolul 77 alineatul (2) literele (b) și (d) și articolul 79 alineatul (2) litera (c) din Tratatul privind funcționarea Uniunii Europene (TFUE).

În temeiul articolului 77 alineatul (2) litera (b) din TFUE, Uniunea are competența de a adopta măsurile privind controalele la care sunt supuse persoanele la trecerea frontierelor externe și, în temeiul literei (d), Uniunea are competența de a adopta orice măsură necesară pentru instituirea treptată a unui sistem integrat de gestionare a frontierelor externe. În temeiul articolului 79 alineatul (2) litera (c) din TFUE, Uniunea are competența de a adopta măsuri privind imigrarea clandestină.

În acest mod, se asigură coerența cu actuala Directivă API, care se întemeiază pe aceleași dispoziții.

•Subsidiaritatea

TFUE împuternicește în mod explicit Uniunea să dezvolte o politică comună privind controalele la care sunt supuse persoanele la trecerea frontierelor externe, acesta fiind un obiectiv clar care trebuie urmărit la nivelul UE. În același timp, acesta este un domeniu de competență partajată între UE și statele membre.

Necesitatea unor norme comune privind colectarea și transferul datelor API în scopul gestionării frontierelor și al combaterii imigrației ilegale este legată, în special și fără a aduce atingere poziției specifice a Irlandei, de crearea spațiului Schengen și de instituirea unor norme comune care să reglementeze circulația persoanelor la frontierele externe, în special de Codul frontierelor Schengen. În acest context, deciziile unui stat membru afectează alte state membre și, prin urmare, este necesar să existe norme și practici operaționale comune și clare în acest domeniu. Controalele eficiente și eficace la frontierele externe necesită o abordare coerentă în întregul spațiu Schengen, inclusiv în ceea ce privește posibilitatea efectuării unor verificări prealabile asupra călătorilor cu ajutorul datelor API.

Necesitatea unei acțiuni la nivelul UE cu privire la datele API în acest moment decurge, de asemenea, din evoluțiile legislative recente privind gestionarea frontierelor externe Schengen, în special:

–Regulamentul privind interoperabilitatea din 2019 va permite verificarea sistematică a persoanelor care trec frontierele externe pe baza tuturor informațiilor disponibile și relevante din sistemele de informații centralizate ale UE pentru gestionarea securității, a frontierelor și a migrației. Instituirea unui mecanism centralizat de transmitere a datelor API la nivelul UE este o continuare logică a acestui concept. Urmând conceptele incluse în regulamentele privind interoperabilitatea, transmiterea centralizată a datelor API ar putea conduce în viitor la utilizarea acestor date pentru a efectua interogări în diferite baze de date (SIS, date Europol) prin intermediul portalului european de căutare.

–Utilizarea datelor API la frontierele externe ar completa în mod eficace implementarea iminentă a Sistemului european de informații și de autorizare privind călătoriile (ETIAS) și a Sistemului de intrare/ieșire (EES). Utilizarea datelor API ar fi în continuare necesară pentru gestionarea frontierelor externe, deoarece furnizează în prealabil polițiștilor de frontieră informații cu privire la orice călător care a urcat efectiv la bordul unei aeronave și care este pe punctul de a intra în spațiul Schengen, facilitând astfel verificarea la frontiere care va fi efectuată în momentul în care călătorul respectiv ajunge la frontierele externe.

•Proporționalitatea

În conformitate cu principiul proporționalității, prevăzut la articolul 5 alineatul (4) din TUE, este necesar ca natura și intensitatea unei anumite măsuri să fie corelate cu problema identificată. Pentru ca statele membre să poată soluționa în mod eficace toate problemele abordate în prezenta inițiativă legislativă, sunt necesare, într-un fel sau altul, acțiuni legislative la nivelul UE care să permită statelor membre să abordeze aceste probleme în mod eficace, fără a depăși ceea ce este necesar pentru soluționarea acestor probleme.

Prin prezenta propunere, va fi consolidat cadrul juridic pentru colectarea și transferul datelor API în scopul gestionării frontierelor externe și al combaterii imigrației ilegale. Cadrul va consolida utilizarea datelor API ca instrument de îmbunătățire a verificărilor prealabile efectuate asupra călătorilor la frontierele externe, contribuind astfel nu numai la eficacitatea și eficiența verificărilor propriu-zise, ci și la obiectivul de combatere a imigrației ilegale, în special în ceea ce privește călătoriile pe cale aeriană transfrontaliere și responsabilitățile transportatorilor aerieni în această privință. În conformitate cu standardele și practicile internaționale recomandate, prezenta propunere va impune transportatorilor aerieni obligația de a colecta și de a transfera date API pentru toate zborurile către Uniune, astfel cum sunt definite în propunere. Obligațiile prevăzute în prezenta propunere se limitează la ceea ce este necesar pentru atingerea acestui obiectiv. Mai exact prezenta propunere stabilește norme clare, printre altele, cu privire la datele care pot fi incluse în categoria datelor API, la zborurile cu privire la care transportatorii aerieni ar trebui să colecteze date API și la transferul acestor date. Prin intermediul unui regulament, prezenta propunere va stabili o abordare coerentă a utilizării datelor API pentru gestionarea frontierelor externe și combaterea imigrației ilegale. O astfel de standardizare a cerințelor privind datele API în toate statele membre va contribui la sporirea securității juridice și a previzibilității și, prin urmare, la creșterea gradului de respectare a cerințelor de către transportatorii aerieni.

Proporționalitatea este asigurată, de asemenea, prin intermediul mai multor elemente ale propunerii de regulament, cum ar fi limitarea exclusiv la zborurile care sosesc, impunerea cerinței de a utiliza mijloace automatizate numai pentru anumite date API și garanții în ceea ce privește modul și scopul prelucrării datelor API.

Prezenta propunere de regulament prevede crearea unui router care ar servi drept punct unic de legătură între statele membre și transportatorii aerieni, în conformitate cu recomandările internaționale, și stabilește o abordare la nivelul UE pentru colectarea și transmiterea datelor API. Transmiterea datelor API prin intermediul routerului va reduce costurile pentru industria aviatică și ar asigura accesul rapid și neîntrerupt al polițiștilor de frontieră la datele API necesare efectuării verificărilor avansate la frontiere. Această abordare va reduce drastic numărul de conexiuni care trebuie stabilite și menținute din perspectiva statelor membre. În schimb, pentru transportatorii aerieni, această abordare va reduce complexitatea menținerii conexiunilor cu autoritățile de frontieră competente și va introduce economii de scară. O agenție a UE, și anume eu-LISA, va fi responsabilă pentru proiectarea, dezvoltarea, găzduirea și gestionarea din punct de vedere tehnic a routerului. Transferul datelor API prin intermediul routerului va sprijini monitorizarea zborurilor și, prin urmare, va reduce probabilitatea nerespectării de către un transportator a obligației de comunicare a datelor API, astfel cum se prevede în prezenta propunere.

•Alegerea instrumentului

Se propune un regulament. Conform evaluării impactului care însoțește prezenta propunere și având în vedere necesitatea ca măsurile propuse să fie direct aplicabile și aplicate în mod uniform în toate statele membre, un regulament reprezintă alegerea adecvată din perspectiva instrumentului juridic.

3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

•Evaluările ex post ale legislației existente